Tiener jok glo oor ontvoering deur Nigeriërs | Netwerk24
29 Julie 2021 17:15
Die polisie ondersoek nou 'n klag van meineed, het kol. Adéle Myburgh, polisiewoordvoerder, in 'n mediaverklaring gesê.
Volgens haar het die 15-jarige meisie beweer dat drie mans haar Maandag omstreeks 07:00 in 'n swart Volkswagen Polo in die Jouberton-township in Klerksdorp ontvoer het toe sy op pad was skool toe.
" 'n Stemboodskap hieroor is wyd in plaaslike kringe gedeel. Die meisie het beweer dat haar ontvoerders soos Nigeriërs geklink het. Sy het gesê sy het by die motor uitgespring en ontsnap. Sy het 'n saak van ontvoering aanhangig gemaak."
Volgens Myburgh het die polisie dadelik begin om dit te ondersoek, maar toe agtergekom dat die klaer glo onder eed gejok het. Die meisie sal nou ingevolge die Wet op Kinderberegtiging aangekla word.
Lt.genl. Sello Kwena, polisiekommissaris in Noordwes, het die publiek gewaarsku om nie valse klagte aanhangig te maak of valse verklarings af te lê nie. Dit is meineed, wat 'n strafregtelike oortreding is.